b'\n_START_ARTICLE_\nKybart\xc5\xb3 Kristijono Donelai\xc4\x8dio gimnazija\n_START_SECTION_\nIstorija\n_START_PARAGRAPH_\n1861 m. per Kybartus nutiestas gele\xc5\xbeinkelis Kaunas-Virbalis, sujung\xc4\x99s Rusij\xc4\x85 ir Pr\xc5\xabsij\xc4\x85, paskatino miesto ir jo gyventoj\xc5\xb3 skai\xc4\x8diaus augim\xc4\x85. 1912 m. Kybartuose \xc4\xafkurta Carai\xc4\x8dio Aleksejaus Virbalio berniuk\xc5\xb3 gimnazija, kurioje buvo paruo\xc5\xa1iamoji, pirmoji ir antroji klas\xc4\x97s, mok\xc4\x97si 86 mokiniai. Ta\xc4\x8diau, prasid\xc4\x97jus Pirmajam pasauliniam karui, mokykla buvo u\xc5\xbedaryta._NEWLINE_1919 m. \xe2\x80\x9e\xc5\xbdiburio\xe2\x80\x9c draugija buvusioje Kybart\xc5\xb3 klebonijoje \xc4\xafk\xc5\xabr\xc4\x97 vidurin\xc4\x99 mokykl\xc4\x85, i\xc5\xa1augusi\xc4\x85 \xc4\xaf gimnazij\xc4\x85. Mokyklos direktoriumi paskirtas Juozas Prapuolenis. 1925 m. pastatytas m\xc5\xabrinis gimnazijos pastatas. 1934 m. sausio 27 d. gimnazija tapo valstybine \xc4\xafstaiga._NEWLINE_Fa\xc5\xa1istin\xc4\x97s okupacijos metais mokyklos patalpas vokie\xc4\x8diai naudojo saviems reikalams, gimnazija buvo priversta glaustis nepritaikytose patalpose. Po Antrojo pasaulinio karo gimnazijos pastatas dar ilgai stov\xc4\x97jo apgriuv\xc4\x99s. 1945 m. Kybart\xc5\xb3 vidurin\xc4\x97 mokykla prad\xc4\x97jo veikti ma\xc5\xbeiau nukent\xc4\x97jusiame 1923 m. statytame raudon\xc5\xb3 plyt\xc5\xb3 name. Anks\xc4\x8diau \xc5\xa1iame pastate glaud\xc4\x97si protestant\xc5\xb3 ba\xc5\xbeny\xc4\x8dia ir vidurin\xc4\x97 mokykla, kurioje tebuvo keturios gimnazijos klas\xc4\x97s. Pirmuoju Kybart\xc5\xb3 vidurin\xc4\x97s mokyklos direktoriumi buvo paskirtas J. Norkus._NEWLINE_Nuo 1960 m. prad\xc4\x97tos organizuoti pirmosios talkos i\xc5\xa1gelb\xc4\x97ti Kristijono Donelai\xc4\x8dio ba\xc5\xbenyt\xc4\x97l\xc4\x97s liekanas, \xc5\xa1ventori\xc5\xb3, poeto i\xc5\xa1vaik\xc5\xa1\xc4\x8diotus takus. Buvo galvojama, kad \xc5\xa1ventoriuje palaidotas ir pats K. Donelaitis. Art\xc4\x97jant 250-osioms jo gimimo metin\xc4\x97ms, mokytojai tarp 4 \xc4\x85\xc5\xbeuol\xc5\xb3 \xc4\xafreng\xc4\x97 simbolin\xc4\xaf kap\xc4\x85, o mokytojas G. Mikutaitis pagamino kukl\xc5\xb3 paminkl\xc4\x97l\xc4\xaf. U\xc5\xbe darbus, puosel\xc4\x97jant K. Donelai\xc4\x8dio atminim\xc4\x85, menin\xc4\x99 saviveikl\xc4\x85, estetin\xc4\xaf mokini\xc5\xb3 aukl\xc4\x97jim\xc4\x85 1964 m. Kybart\xc5\xb3 vidurinei mokyklai suteiktas Kristijono Donelai\xc4\x8dio vardas._NEWLINE_1981 m. pastatytas mokyklos bendrabutis. Direktorius Juozas Jurkynas, atvyk\xc4\x99s i\xc5\xa1 Virbalio vidurin\xc4\x97s mokyklos, prad\xc4\x97jo mokyklos priestato projektavimo darbus. 2004 m. mokyklai suteiktas gimnazijos statusas.'